CSALÁDI LITURGIA SZENTESTE

*Ajánljuk a gyermekes családoknak,*

*de egyedül álló házaspár, vagy magányosan ünneplő is sok lelki örömet, megerősítést meríthet belőle.*

***Karácsony napjától hosszabbodnak a nappalok és rövidülnek az éjszakák, mert megszületett a „világ Világossága.”***

(A közös ünnepi vacsora előtt végezhetjük. A szobában lehet félhomály)

**Édesanya**: Fényesség ragyog ránk a mai napon: Urunk megszületett! Ő a Csodálatos, az Isten, a Béke Fejedelme, a jövendő élet Atyja, és uralmának nem lesz vége!

**Édesapa**:

**Könyörögjünk! Istenünk, köszönjük Neked, hogy elküldted hozzánk egyszülött Fiadat emberi testben. Hála ezért a napért, ezért az éjszakáért, ezért az ünnepért. Kérünk, segíts, hogy találkozzunk szent Fiaddal a békesség és a szeretet légkörében, a szentmiseáldozat felemelő pillanataiban és a segítsége által végbevitt jó tettekben, aki élsz és uralkodsz, mindörökkön örökké.**

**Édesanya**: Szentlecke Szent Pál apostolnak Tituszhoz írt leveléből (Tit 2,12-14)



**Testvéreim!** Éljünk becsületesen, buzgón és szentül ezen a világon. Várjuk reményünk boldog beteljesedését: nagy Istenünknek és Üdvözítőnknek, Jézus Krisztusnak dicsőséges eljövetelét. Hiszen ő önmagát adta értünk, hogy minket minden gonoszságtól megváltson, megtisztítson, és jó tettekben buzgólkodó, választott népévé tegyen.

**Ez az Isten igéje!**

**ÉNEK**: Dicsőség mennyben az Istennek (1-2. vsz. lehetőleg énekelve)

**Édesapa**: EVANGÉLIUM Szt. Lukács könyvéből

(Lk 2, 1-20 – Szentírásból kikeresni, majd felolvasni, majd ezután helyezzük el a betlehemet a fenyőfa alatt vagy mellett, utána tartsunk egy-két perc csendet)

**ÉNEK**: Mennyből az angyal (1-2. vsz)

**KÖNYÖRGÉSEK**

*A fohászokra feleljük közösen:* ***Légy velünk minden nap***!

**Gyermek**: Ne csak ma, karácsonykor, hanem a hétköznapok világában is…

**Gyermek**: Ne csak ma, karácsonykor, hanem az ünnepek elmúltával is…

**Édesapa**: Ne csak ma, karácsonykor, hanem örömeinkben is…

**Édesanya**: Ne csak ma, karácsonykor, hanem szenvedéseinkben is…

**Nagyszülő**: Ne csak ma karácsonykor, hanem a kibékülés, a bocsánatkérés idején is…

**Nagyszülő**: Ne csak ma karácsonykor, hanem a kételkedés, kétségbeesés idején is…

**Édesanya**: Ne csak ma karácsonykor, amikor szeretet és békesség tölt el minket, hanem akkor is, ha nehéz szeretni a másikat…

**Gyermek**: Imádkozzunk most családunk elhunyt tagjaiért, hogy ebben az ünnepi órában lélekben ők is velünk legyenek! **Miatyánk… Üdvözlégy**…

Adj Uram boldog feltámadást nekik, és az örök világosság fényeskedjék nekik!

Nyugodjanak békességben!

**Édesapa**: „Szent, betlehemi éj, mely e nagy világosságot barlangodba rejted, s kettős

sötétséggel födöd és takarod el, belőled kel majd a nap… Szent éj, mely az élet éjét

jelképezed s telve vagy néma kérdésekkel, mily hangos feleletet adsz nekünk, kik a

Napkeletet, az örök világosság sugárzatát keressük.” (Prohászka Ottokár)

**VERS -** *Felolvashatja bárki, - vagy más kedves verset is mondhatunk, - vagy hangszeren játszó családtag(ok) szép karácsonyi éneket muzsikálhatnak.*

Eljött már ideje annak, hogy a Gyermek megszülessen…

…Ő, kit Mária jászolába fektetett, a Gyermek Isten…

Jászolában forgolódik, sírdogál a Gyermek Isten…

****

…Mária ámulva nézi, színét változtatja minden:

**Istenben az ember sír fel, emberben örül az Isten,**

ami egynek s másikának oly szokatlan, ismeretlen.

(Keresztes Szt. János: A születésről – részlet. Ford: Takács Zsuzsa)

**ÉNEK**: Istengyermek…(1-2 vsz.)

„A testetlen megtestesül,

A láthatatlan látható,

Az érinthetetlen tapinthatóvá válik,

Az időtlen elkezdődik,

az Isten Fia emberfia lesz…”

(Nazianzi Szt. Gergely)

**Á L D Á S** (Imádkozhatja a családfő, vagy felváltva a családtagok)

A végtelenül jóságos Isten, aki Fiának megtestesülésével elűzte a sötétséget a világból, és dicsőséges születésével beragyogta ezt a szent éjszakát (napot), űzze távol tőlünk a bűn sötétségét, és ragyogja be szíveink az erények világosságával! - AMEN

Ő, aki azt akarta, hogy angyal hirdesse Üdvözítőnk születésének nagy örömhírét a

pásztoroknak, töltse be lelkünket örömével, és tegyen minket evangéliumának hírnökévé! - AMEN

Ő, aki Fiának megtestesülése által kibékítette egymással a mennyet és a földet, árasszon el

bennünket a békesség és a jóakarat ajándékával, és egykor fogadjon be mennyei Egyházának tagjai sorába! - AMEN

És a mindenható, gondviselő Istennek, +az Atyának+ a Fiúnak + és a Szentléleknek áldása szálljon le Ránk, távollévő és beteg Szeretteitekre, kísérje útjainkat az új esztendőben, és maradjon Velünk mindörökké! – AMEN

*Krisztus örömét és békéjét kívánjuk szent*

*karácsony ünnepére és az új esztendőre, hogy*

*minden nehézség és kilátástalanság ellenére*

*megerősödjünk abban a tudatban, hogy Ő*

*velünk van minden nap a világ végéig!*